Document ID: 32013R0545

KOMISIJOS REGLAMENTAS (ES) Nr. 545/2013
2013 m. birželio 14 d.
kuriuo dėl kvapiosios medžiagos 3-acetil-2,5-dimetiltiofeno iš dalies keičiamas Europos Parlamento ir Tarybos reglamento (EB) Nr. 1334/2008 I priedas
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1334/2008 dėl kvapiųjų medžiagų ir aromatinių savybių turinčių tam tikrų maisto ingredientų naudojimo maisto produktuose ir ant jų ir iš dalies keičiantį Tarybos reglamentą (EEB) Nr. 1601/91, reglamentus (EB) Nr. 2232/96 ir (EB) Nr. 110/2008 bei Direktyvą 2000/13/EB (1), ypač į jo 11 straipsnio 3 dalį,
atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1331/2008, nustatantį maisto priedų, fermentų ir kvapiųjų medžiagų leidimų suteikimo procedūrą (2), ypač į jo 7 straipsnio 6 dalį,
kadangi:
(1)
Komisijos įgyvendinimo reglamentu (ES) Nr. 872/2012 (3) patvirtintas kvapiųjų medžiagų sąrašas ir įtrauktas į Reglamento (EB) Nr. 1334/2008 I priedo A dalį;
(2)
šis sąrašas gali būti atnaujintas pagal įprastą Reglamente (EB) Nr. 1331/2008 nustatytą procedūrą Komisijos iniciatyva arba pateikus paraišką valstybei narei arba suinteresuotajai šaliai;
(3)
kvapioji medžiaga 3-acetil-2,5-dimetiltiofenas (FL Nr. 15.024) įtraukta į sąrašą kaip kvapioji medžiaga, kurios vertinimo procedūra nebaigta ir reikalauja papildomų mokslinių duomenų. Pareiškėjas šiuos duomenis pateikė;
(4)
Europos maisto saugos tarnyba įvertino pateiktus duomenis ir 2013 m. gegužės 15 d. pateikė išvadą, kad 3-acetil-2,5-dimetiltiofenas yra mutageninis ir in vitro, ir in vivo, todėl jo kaip kvapiosios medžiagos naudojimas kelia susirūpinimą sauga (4);
(5)
todėl 3-acetil-2,5-dimetiltiofeno naudojimas neatitinka kvapiųjų medžiagų naudojimo bendrųjų sąlygų, nustatytų Reglamento (EB) Nr. 1334/2008 4 straipsnio a dalyje. Dėl to ši medžiaga turi būti nedelsiant išbraukta iš sąrašo siekiant apsaugoti žmonių sveikatą;
(6)
medžiagai, kurios naudojimas kelia susirūpinimą sauga, iš Sąjungos sąrašo pašalinti Komisija turi pasinaudoti skubos procedūra;
(7)
pagal Reglamento (EB) Nr. 1334/2008 30 straipsnį į Sąjungos sąrašą neįtrauktos kvapiosios medžiagos gali būti pateiktos į rinką ir naudojamos maisto produktuose arba ant jų iki 2014 m. spalio 22 d. Šis pereinamasis laikotarpis neturėtų būti taikomas 3-acetil-2,5-dimetiltiofenui;
(8)
3-acetil-2,5-dimetiltiofenas naudojamas labai mažais kiekiais ir kasmet į Europos Sąjungos maisto produktus jo įdedama mažai, todėl dėl šios medžiagos buvimo maiste nereikia imtis skubių veiksmų saugai užtikrinti. Todėl atsižvelgiant ir į technines bei ekonomines priežastis, reikia nustatyti maisto produktų, kuriuose naudota kvapioji medžiaga 3-acetil-2,5-dimetiltiofenas, pateikimo į rinką arba įvežimo į Sąjungą iš trečiųjų šalių pereinamuosius laikotarpius iki šio reglamento įsigaliojimo dienos;
(9)
todėl Reglamentas (EB) Nr. 1334/2008 turėtų būti atitinkamai iš dalies pakeistas;
(10)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1334/2008 I priedo A dalis iš dalies keičiama taip, kaip nustatyta šio reglamento priede.
2 straipsnis
1. Draudžiama pateikti į rinką kvapiąją medžiagą 3-acetil-2,5-dimetiltiofeną ir naudoti šią medžiagą maisto produktuose arba ant jų.
2. Draudžiama pateikti į rinką maisto produktus, kuriuose yra kvapiosios medžiagos 3-acetil-2,5-dimetiltiofeno.
3. Draudžiama importuoti kvapiąją medžiagą 3-acetil-2,5-dimetiltiofeną ir maisto produktus, kuriuose yra kvapiosios medžiagos 3-acetil-2,5-dimetiltiofeno.
3 straipsnis
1. Nukrypstant nuo 2 straipsnio 2 dalies nuostatų, maisto produktais, kuriuose yra kvapiosios medžiagos 3-acetil-2,5-dimetiltiofeno ir kurie teisėtai pateikti į rinką iki šio reglamento įsigaliojimo dienos, gali būti prekiaujama iki jiems nurodytos „tinka vartoti iki“ datos arba minimalaus galiojimo laiko pabaigos.
2. 2 straipsnis netaikomas maisto produktų, kuriuose yra kvapiosios medžiagos 3-acetil-2,5-dimetiltiofeno, siuntoms, jeigu šių maisto produktų importuotojas gali įrodyti, kad jie buvo išsiųsti iš atitinkamos trečiosios šalies ir buvo vežami į Sąjungą prieš šio reglamento įsigaliojimo dieną.
4 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. birželio 14 d.

Labels: 0
3
17